ইউরোপা লিগে শেষ মুহূর্তের গোলে জিতল ম্যান ইউ

ওয়েব ডেস্ক: গত রবিবার প্রিমিয়ার লিগে (Premier League) ব্রাইটনের কাছে শোচনীয় হারের পর খেলোয়াড়দের উপর তুমুল ক্ষোভ প্রকাশ করেছিলেন ম্যাঞ্চেস্টার ইউনাইটেডের (Man Utd) কোচ রুবেন অ্যামোরিম (Ruben Amorim)। বৃহস্পতিবার রাতে উয়েফা ইউরোপা লিগে (UEFA Europa League) স্কটিশ ক্লাব রেঞ্জার্সের (Rangers FC) বিরুদ্ধে খেলা ছিল তাদের। বেশ কষ্ট করেই জিতল ম্যান ইউ। সংযুক্ত সময়ে অধিনায়ক ব্রুনো ফার্নান্ডেজ (Bruno Fernandez) গোল করে ইংলিশ ক্লাবকে ২-১ জেতালেন।

এ ম্যাচে সবদিক থেকেই এগিয়ে ছিল ওল্ড ট্রাফোর্ডের (Old Trafford) ক্লাব। বলের দখল, পাসিং, গোলে শট, সবক্ষেত্রেই এগিয়ে ছিলেন ফার্নান্ডেজরা। তা সত্ত্বেও গোল হচ্ছিল না। আমাদ দিয়ালোর কর্নার থেকে গোল করে দিয়েছিলেন ম্যাথায়াস ডি লিখট, কিন্তু সে গোল বাতিল হয়ে যায়। প্রথমার্ধ শেষ হয়ে যায় গোলশূন্য অবস্থায়।

আরও পড়ুন: চোটের জেরে বসে গেলেন জোকোভিচ, ফাইনালে জেরেভ

৫২ মিনিটে ১-০ এগিয়ে যায় ম্যান ইউ। এক্ষেত্রে ভাগ্য সহায় হল। ম্যান ইউতে তিন বছর কাটানো রেঞ্জার্সের গোলকিপার জ্যাক বাটল্যান্ড কর্নার থেকে আসা বল ক্লিয়ার করতে গিয়ে ভুল করে নিজের গোলে ঢুকিয়ে দেন। ৮৮ মিনিটে অবশ্য তাঁকে স্বস্তি দিয়ে সমতা ফেরান রেঞ্জার্সের স্ট্রাইকার সিরিয়েল ডেসার্স। এই গোলে অবশ্য গলদ ছিল ম্যান ইউ ডিফেন্ডার হ্যারি ম্যাগুয়ারের।

৯০ মিনিট অতিক্রান্ত হওয়ার পরে সংযুক্ত সময়ে খেলা গড়ায়। ৯০+২ মিনিটে লিসান্দ্রো মার্তিনেজের অনবদ্য ক্রসে পুরো তিন পয়েন্ট জিতে নেন ফার্নান্ডেজ। এই জয়ে ইউরোপা লিগের লিগ ফেজে সাত ম্যাচে ১৫ পয়েন্ট নিয়ে চার নম্বরে ম্যান ইউ। প্রথম আটটি দল সরাসরি নক আউটে পৌঁছবে। এ ম্যাচ জিতে আত্মতুষ্ট হওয়ার প্রশ্নই নেই অ্যামোরিমের দলের। কারণ গ্রুপ ফেজের শেষ ম্যাচে হারলে নীচে নেমে যেতে হবে।